জারি ত্রিমুখী নিষেধাজ্ঞা! ভারতের কোপে কতটা চাপে পাকিস্তান?

ওয়েব ডেস্ক: পহেলগাম জঙ্গি হামলার (Pahalgam Terror Attack) পর থেকে পাকিস্তানের (Pakistan) বিরুদ্ধে একাধিক কড়া পদক্ষেপ নিয়েছে নয়াদিল্লি। জলবন্টন চুক্তি স্থগিত থেকে শুরু করে জাহাজ নোঙরে নিষেধাজ্ঞা- সবেতেই বিদ্ধ হয়েছে পাকিস্তান। একইসঙ্গে প্রতিবেশি দেশের সঙ্গে আমদানি-রফতানির সম্পর্কও ছিন্ন হয়েছে। আর এবার বন্ধ হল দুই দেশের পোস্টাল লেনদেন (Postal Service)।

শনিবার ভারতের যোগাযোগ মন্ত্রক জানিয়েছে, পাকিস্তানের সঙ্গে সমস্ত প্রকারের ইনবাউন্ড ডাক ও পার্সেল বিনিময় অবিলম্বে স্থগিত করা হয়েছে। এই সিদ্ধান্তের ফলে আকাশ ও স্থল— দুই পথেই পাকিস্তান থেকে ভারতে আর কোনও ডাক বা পার্সেল পাঠানো যাবে না। ভারতের ডাক বিভাগ এক সরকারি বিজ্ঞপ্তিতে জানিয়েছে, “পাকিস্তানের সঙ্গে আকাশ ও স্থলপথে সমস্ত ধরনের ইনবাউন্ড ডাক ও পার্সেল বিনিময় স্থগিত করার সিদ্ধান্ত নিয়েছে ভারত সরকার।”

আরও পড়ুন: পাকিস্তানের ‘ভাঁড়ে মা ভবানী’ দশা! ভারতের অবস্থা কেমন?

এর আগে, ভারত সরকার পাকিস্তান থেকে সমস্ত ধরণের পণ্য আমদানির উপর সরাসরি এবং পরোক্ষ নিষেধাজ্ঞা জারি করে। পাশাপাশি, পাকিস্তানি পতাকাবাহী জাহাজগুলির ভারতীয় বন্দরগুলিতে প্রবেশ নিষিদ্ধ করা হয়েছে এবং ভারতীয় পতাকাবাহী জাহাজগুলির পাকিস্তানি বন্দরে নোঙর করাও নিষিদ্ধ করা হয়েছে। এই তিন সিদ্ধান্তের ফলে পাকিস্তান থেকে ভারতে সমস্ত পণ্যের আমদানি কার্যত সম্পূর্ণভাবে বন্ধ হয়ে গেল।

Govt of India has decided to suspend the exchange of all categories of inbound mail and parcels from Pakistan through air and surface routes, says a notice from the Ministry of Communications, GoI. pic.twitter.com/tqlWfopOpw

— ANI (@ANI) May 3, 2025

সরকারি পরিসংখ্যান অনুযায়ী, ২০২৪-২৫ অর্থবর্ষের এপ্রিল থেকে জানুয়ারি পর্যন্ত ভারতের পাকিস্তানে রফতানির পরিমাণ ছিল ৪৪৭.৬৫ মিলিয়ন মার্কিন ডলার, যেখানে পাকিস্তান থেকে আমদানি ছিল মাত্র ০.৪২ মিলিয়ন মার্কিন ডলার। তবে সেদিকে না তাকিয়ে সন্ত্রাসের প্রতি ‘জিরো টলারেন্স’ নীতি বজায় রাখল ভারত সরকার।